Pavols Regenda
Pavols Regenda (slovāku: Pavol Regenda, dzimis 1999. gada 7. decembrī) ir slovāku hokejists, kurš spēlē malējā uzbrucēja pozīcijā. Kopš 2022. gada Regenda spēlē AHL komandā Sandjego "Gulls". Regendam ir līgums ar NHL komandu Anahaimas "Ducks", kur viņš debitēja 2022. gadā. Iepriekš spēlējis Somijas Mestis komandā Kiekko–Vantaa un Slovākijas Ekstralīgas komandā Mihalovces "Dukla". Ar Slovākijas hokeja izlasi izcīnījis bronzas medaļu 2022. gada ziemas olimpiskajās spēlēs. Pārstāvējis izlasi arī 2022. un 2023. gada Pasaules čempionātā.